**Ügy típusa:** Anyakönyv

**Jogszabály:**

* Az anyakönyvi eljárásról szóló 2010. évi I. törvény, valamint a közigazgatási és igazságügyi miniszter által kiadott 32/2014.(V.19.) KIM rendelet, az anyakönyvezési feladatok ellátásának részletes szabályairól.

**Fontos tudnivalók:**

A születés, házasságkötés és a haláleset az esemény helye szerint kerül anyakönyvezésre.

A születést az orvos által kiállított hivatalos igazolással jelenti be a szülő. A gyermek anyakönyvezéséhez szükséges a szülők házassági anyakönyvi kivonata, vagy a teljes hatályú apai elismerő nyilatkozat.

A házasságkötést a házasságkötés helye szerinti anyakönyvvezetőnél kell bejelenteni, minimum az eseményt megelőzően 30 nappal. A tavaszi és a nyári időszakra vonatkozóan mielőbb, a hely és időpont biztosítása miatt. Amennyiben a 30 napos várakozás alól felmentést szeretne kérni az ügyfél (indokolt esetben) úgy az államigazgatási eljárásnak minősül, kérelmet kell benyújtani és 3.000.-ft-os okmánybélyeggel kell ellátni. A bejelentkezéskor szükséges hozni a személyazonosító igazolványt, lakcímkártyát, születési anyakönyvi kivonatot, elvált családi állapot igazolására pedig az előző házasság felbontását igazoló jogerős bírói végzést, özvegy családi állapot esetén az elhunyt házastárs halotti anyakönyvi kivonatát. Amennyiben a házasuló felek valamelyike külföldi állampolgár, minden esetben forduljanak személyesen vagy telefonon az anyakönyvvezetőhöz, a gyakori jogszabályváltozások miatt.

Halálesetet bejelenthet hozzátartozó vagy meghatalmazás esetén temetkezési cég. Minden esetben csatolni kell az elhunyt születési anyakönyvi kivonatát, az orvos által kiállított halott vizsgálati bizonyítványt, az elhunyt személyazonosító igazolványát, lakcímkártyáját. Amennyiben családi állapota elvált, úgy a jogerős bontóítéletet, ha özvegy, az elhunyt házastárs halotti anyakönyvi kivonatát, fennálló házasság esetén a házassági anyakönyvi kivonatot.

Anyakönyvi okirat kiállítása iránti kérelmet az ország bármely anyakönyvezetőjénél be lehet nyújtani. A kérelem nyomtatvány a honlapon megtalálható. Fontos minden adat kitöltése, mert a kérelmeket elektronikusan rögzítjük. Amennyiben a kérelmet a nyilvántartó anyakönyvvezetőnél nyújtották be, úgy az okiratot az elektronikus rögzítés után 5 napon belül az ügyfél részére megküldjük, vagy személyesen átveheti. Ha nem a nyilvántartó anyakönyvvezető vette át a kérelmet, 5 napon belül továbbítjuk az illetékes anyakönyvvezető felé.

Házassági névmódosítási kérelmet az ország bármely anyakönyvvezetőjénél lehet előterjeszteni. Az eseményt nyilvántartó anyakönyvvezető fogja ellátni a névmódosítással kapcsolatos feladatokat. Illetéke 3.000.-Ft, melyet okmánybélyegben kell leróni. A kérelemben nyilatkozni kell az ügyfélnek, hogy a változásról kéri-e a kivonat kiállítását. Az ügyintézési határidő: 15 nap. Az adatváltozás központi nyilvántartó rendszerben történő átvezetését követően lehet okmányirodába menni és az iratokat lecseréltetni.

Születési családi- vagy utónév változtatását szintén anyakönyvvezetőnél lehet kérelmezni, de a döntést a Budapest Főváros Kormányhivatala Állampolgársági és Anyakönyvi Főosztály Névváltoztatási és Anyakönyvi Osztálya hozza meg. A kérelem illetéke első esetben 10.000.-Ft. Az eljárás ügyintézési határideje 45 nap.

Apai elismerő nyilatkozat tehető anyakönyvvezető előtt akár születendő akár megszületett gyermek családi jogállásának rendezése érdekében. A még meg nem született gyermek esetében a szülőknek hozniuk kell személyi azonosító igazolványukat, lakcímkártyájukat, és a születés várható időpontját – a vélelmezett fogantatás idő megjelölésével – igazoló, a szülész-nőgyógyász által kiállított orvosi igazolást.

A már megszületett gyermek családi jogállásának rendezése érdekében tett apai elismerő nyilatkozathoz be kell nyújtani a gyermek születési anyakönyvi kivonatát és lakcímkártyáját is.

Állampolgársági ügyekben az anyakönyvvezető az állampolgársági esküt szervezi és bonyolítja le. A kérelmeket a Kormányablaknál kell benyújtani, majd az elfogadott vagy elutasított kérelmek kerülnek az anyakönyvi hivatalba. Az állampolgársági eskü kapcsán a honosított állampolgárok személyi azonosító igazolványát, lakcímkártyáját az anyakönyvvezető adja át.

Magyar állampolgárnak külföldön történt anyakönyvi eseményének (születés, házasság, haláleset) hazai anyakönyvezése szintén bármely anyakönyvvezetőnél bejelenthető, kérhető a jegyzőkönyv felvétele. Az iratokat és a kérelmet az elektronikus anyakönyvbe történő rögzítés érdekében 5 napon belül az illetékes szerv (Budapest Főváros Kormányhivatala Építésügyi, Hatósági, Oktatási és Törvényességi Felügyeleti Főosztály Honosítottak és Határon túliak Osztálya 2. Budapest, Károly krt. 11.) részére az anyakönyvvezető megküldi.

**Ügyintézés helye:** Vecsés, Szent István tér 1. Polgármesteri Hivatal fsz. 3. szoba

**Ügyintéző neve, elérhetőségei:** Lajos Istvánné

06-30-668-55-50 vagy a 06-29/555-229.

Lajos.Istvanne@vecses.hu